નજર હોય તો દૂરદર્શન (અહીં ‘દૂરદર્શન’ શબ્દનો અર્થ ‘ટેલિવિઝન ચેનલો’ એ સમજવો. ‘ટેલિવિઝન’ શબ્દનું ગુજરાતી ‘દૂરદર્શન’ છે.) જેવાં પ્રસારમાધ્યમો જીવનનું વાસ્તવિક જગત પણ દેખાડી શકે અને નજર ન હોય તો કૃત્રિમ બનાવટી અવાસ્તવિક દુનિયા પણ ખડી કરી શકે. પ્રસારમાધ્યમો પાસે થોડીઘણી પણ સામાજિક કે સાંસ્કૃતિક દષ્ટિ હોય તો મનોરંજનના કાર્યક્રમોમાં પણ આસમાન-જમીનનો ફરક ઊભો કરી દઈ શકે. દાખલા તરીકે દૂરદર્શન પર ‘સારેગમપ’ના હિન્દી કાર્યક્રમોમાં રજૂ થયેલાં ગીતોનું ધોરણ ઉત્તરોઉત્તર નીચે ઊતરતું જ અનુભવાયું. છેલ્લે છેલ્લે તો ગીતો સાથે જે નૃત્ય-અભિનય જોડાતાં ગયાં તે પણ અશ્લીલતા સુધી પહોંચતાં અનુભવાયાં. પ્રેક્ષકોની અભિરુચિને સુસંસ્કૃત કરવી, પ્રાકૃત રાખવી કે વિકૃત કરવી, એમાં પણ દષ્ટિવિવેક જરૂરી હોય છે. મરાઠી ભાષાના ‘સારેગમપ’માં મહારાષ્ટ્રના સંત કવિઓનાં સુંદર પદો અંતરમાં અપાર સદભાવના જગાડતાં હતાં અને તે પણ નવજુવાન ગાયકોના કંઠે એ સાંભળીને નજર નજરના ફરકનો વિવેક વધુ ધ્યાનમાં આવ્યો.